《点检朝陵内人顿递至西兴道中纪事》
宋代·喻良能

平湖潋滟摇春风，扁舟轻驶如飞鸿。
垂杨万缕长青茸，倚岸崇桃醉脸红。
满空烟雨霏蒙蒙，柯桥精庐闻午钟。
平畴麦苗青芃芃。崇峰秀岑纷玲珑。
图经未看名叵穷，雨葩烟叶交朦胧。
吾欲图之谁其工，妙语却思六一翁。
解道山色有无中，薄暮舣舟依竹丛。
夜深点滴听孤篷，天明利涉浮梁雄。
钱清虽小炊烟重，我生之辰今适逢。
一杯水暇缘匆匆，聊以新诗娱老悰。
龛山西北水溶溶，白鹤桥边小梵宫。
海天茫茫空复空，放眸一望日本东。
萧山小邑河阳同，桃李漫山如锦幪。
谿旁驿亭名梦笔，故居知是江文通。
西兴浦口天连水，满眼长安紫翠浓。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。